GUNKUL พุ่งแรงกว่า 6%โบรกฯ เชียร์ซื้อ ชูเป้า 6.41 บ.
GUNKUL พุ่งแรงกว่า 6% นิวไฮในรอบเกือบ 2 ปี ล่าสุด ณ เวลา 15.55 น. อยู่ที่ 6.05 บาท บวก 0.35 บาท หรือ 6.14% สูงสุด 6.10 บาท ต่ำสุด 5.70 บาท ด้วยมูลค่าซื้อขาย 551.44 ล้านบาท ด้าน บล.เอเชีย เวลท์ เชียร์ซื้อ ชูเป้า 6.41 บาท มองธุรกิจเติบโตแข็งแกร่ง
10 ม.ค. 2560

ผู้สื่อข่าวรายงานว่า ราคาหุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL ล่าสุด ณ เวลา 15.55 น. อยู่ที่ 6.05 บาท บวก 0.35 บาท หรือ 6.14% สูงสุด 6.10 บาท ต่ำสุด 5.70บาท ด้วยมูลค่าซื้อขาย 551.44 ล้านบาท ขณะที่ดัชนีหุ้นไทยโดยรวมบวก 0.46%

โดยราคาหุ้น GUNKUL ปรับตัวขึ้นสูงสุดในรอบ 1 ปี 8 เดือน นับตั้งแต่ราคาหุ้นอยู่ที่ 6.09 บาท เมื่อวันที่ 24 เม.ย.58
ขณะที่ บล.เอเชีย เวลท์ ระบุในบทวิเคราะห์ แนะนำซื้อ GUNKUL ให้ราคาเป้าหมาย 6.41 บาท โดยเลือกเป็นหุ้นเด่นจากศักยภาพในการเติบโตที่แข็งแกร่งของบริษัท ขณะที่มูลค่าหุ้นยังน่าสนใจ GUNKUL ถือเป็นผู้นำในอุตสาหกรรมพลังงานทดแทนในฐานะที่เป็น EPC contractor แบบครบวงจรในการก่อสร้างโครงการโรงไฟฟ้าพลังงานทดแทน นอกจากนี้ยังเป็นผู้ดำเนินการโรงไฟฟ้าที่มีประสบการณ์และความเชี่ยวชาญสูง
ทั้งนี้เชื่อว่าแผนธุรกิจที่ท้าทายของบริษัทจะสามารถบรรลุเป้าเช่นที่เคยทำได้ในอดีตที่จะก่อสร้างและพัฒนาโครงการโรงไฟฟ้าในมือรวม 250 เมกะวัตต์ที่มีสัญญาซื้อขายไฟฟ้าแล้วตลอดในช่วง 2-3 ปีข้างหน้า จะทำให้กำลังการผลิตไฟฟ้ารวมของบริษัทเพิ่มขึ้นสู่ระดับแข็งแกร่งที่ 500 เมกะวัตต์ ฐานะทางการเงินที่พร้อมประกอบกับกระแสเงินสดที่มั่นคงจากการขายไฟฟ้าของโครงการโรงไฟฟ้าในปัจจุบันจะช่วยให้ GUNKUL บรรลุเป้าหมายการลงทุนดังกล่าวได้
โดยรวมจึงคาดว่ากำไรสุทธิจะสามารถทำระดับระดับสูงสุดใหม่ได้อย่างต่อเนื่องนับจากนี้ โดยมีแรงขับเคลื่อนจากการทยอยผลิตไฟฟ้าเชิงพาณิชย์จากโครงการโรงไฟฟ้าในมือที่อยู่ระหว่างการก่อสร้างและพัฒนา ซึ่งจะให้อัตราการเติบโตของ EPS CAGR ระหว่างปี 2559-61 แข็งแกร่งในระดับที่ 48% ทั้งนี้ด้วยค่า PEG ที่ 0.8 เท่า ราคาหุ้นปัจจุบันยังคงน่าสนใจ
นอกจากนี้ ค่า PER ปี 2559 ที่ 40.5 เท่าจะทยอยลดลงอย่างต่อเนื่องจนเหลือเพียง 15.9 เท่าในปี 2562 ขณะที่ยังมีโอกาสใหม่ๆ ในการเติบโตในธุรกิจพลังงานทดแทนสำหรับบริษัทรออยู่ข้างหน้าหลังจากช่วงเวลาดังกล่าว ในส่วนของ Price Pattern ของ GUNKUL มีความแข็งแกร่งอย่างมากในแนวโน้มหลักที่เป็นแนวโน้มขาขึ้น (Uptrend) จากการเกิดทั้ง Daily, Weekly, &amp; Monthly Buy Signal โดยเมื่อพิจารณา Price Pattern ของ GUNKUL มีเป้าหมายหลักอยู่ที่ 5.90 บาท และหาก GUNKUL ยังมีความแข็งแกร่งที่มากพอ โดยสามารถ Break ด้วยการปิดตลาดเหนือ 5.90 บาทได้สำเร็จ นี่จะเป็นการบ่งบอกถึงการทำ New High ครั้งใหม่
 